b"\n_START_ARTICLE_\nJuan Manuel Eguiagaray Ucelay\n_START_SECTION_\nBiografia\n_START_PARAGRAPH_\nVa n\xc3\xa9ixer el 25 de desembre de 1945 a la ciutat de Bilbao. Va estudiar ci\xc3\xa8ncies econ\xc3\xb2miques a la Universitat de Deusto, i posteriorment va ampliar els seus estudis a la Universitat de Nancy.\n_START_SECTION_\nActivitat pol\xc3\xadtica\n_START_PARAGRAPH_\nVa ingressar al Partit Socialista d'Euskadi l'any 1977, i el 1979 va esdevenir regidor de la seva ciutat natal. Fou diputat provincial per Biscaia entre 1979 i 1981, aix\xc3\xad com membre de les Juntes Generals entre les mateixes dates. L'any 1979 va esdevenir membre del Comit\xc3\xa8 Executiu del Partit Socialista d'Euskadi i el 1980 fou elegit diputat al Parlament Basc, c\xc3\xa0rrec que va mantenir fins al 1988. Secretari General dels socialistes bascos entre 1985 i 1988, l'any 1990 fou nomenat membre de la Secretaria executiva federal del PSOE._NEWLINE_El setembre de 1988 fou nomenat Delegat del Govern a la Regi\xc3\xb3 de M\xc3\xbarcia, c\xc3\xa0rrec que ocup\xc3\xa0 fins al desembre de 1989, quan fou nomenat delegat al Pa\xc3\xads Basc._NEWLINE_El 12 de mar\xc3\xa7 de 1991 fou nomenat Ministre d'Administracions P\xc3\xbabliques en substituci\xc3\xb3 de Joaqu\xc3\xadn Almunia Amann, desenvolupant aquest c\xc3\xa0rrec fins a acabar la legislatura. Posteriorment en la formaci\xc3\xb3 d'un nou govern, Felipe Gonz\xc3\xa1lez, el nomen\xc3\xa0 Ministre d'Ind\xc3\xbastria i Energia. A les eleccions generals de 1996 fou escollit diputat al Congr\xc3\xa9s per la Regi\xc3\xb3 de M\xc3\xbarcia, i va ser reelegit a les eleccions de l'any 2000."